กองทุนฟื้นฟูฯไม่ทิ้งกรุงไทยควักเงินซื้อหุ้น
บอร์ดกองทุนฟื้นฟูฯ มีมติซื้อหุ้นเพิ่มทุนกรุงไทย คาดใช้เงิน 1.9 หมื่นล้านบาท
16 ส.ค. 2555

บอร์ดกองทุนฟื้นฟูฯ มีมติซื้อหุ้นเพิ่มทุนกรุงไทย คาดใช้เงิน 1.9 หมื่นล้านบาท
นางพวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เปิดเผยว่า ที่ประชุมคณะกรรมการกองทุนฟื้นฟูฯ เมื่อวันที่ 15 ส.ค. มีมติให้ใช้สิทธิผู้ถือหุ้นในการซื้อหุ้นเพิ่มทุนของธนาคารกรุงไทย (KTB) เบื้องต้นคาดว่าจะต้องใช้เงินในการซื้อหุ้นเพิ่มทุนประมาณ 1.9 หมื่นล้านบาท 
นางพวงทิพย์ กล่าวว่า ปริมาณเงินที่จะนำมาซื้อหุ้นครั้งนี้ไม่น่าจะเป็นปัญหา เนื่องจากกองทุนฟื้นฟูฯ มีเงินอยู่ประมาณ 3 หมื่นล้านบาท ซึ่งไม่เกี่ยวกับเงินนำส่ง 0.46% ของฐานเงินฝากที่จะเก็บจากธนาคารพาณิชย์
“บอร์ดอนุมัติเรื่องซื้อหุ้นเพิ่มทุนธนาคารกรุงไทยแล้ว ไม่มีปัญหา เพราะยังไงเราก็ต้องใช้สิทธิต้องรักษาความน่าเชื่อถือของธนาคารกรุงไทย” นางพวงทิพย์ กล่าว
ปัจจุบันกองทุนฟื้นฟูฯ ถือหุ้นในธนาคารกรุงไทย 6,165.5 ล้านหุ้น คิดเป็นสัดส่วน 55.12% ของหุ้นทั้งหมด ขณะที่กรุงไทยมีมติให้ออกหุ้นสามัญเพิ่มทุน 2,796,312,250 หุ้น มูลค่าที่ตราไว้หุ้นละ 5.15 บาท จัดสรรหุ้นให้แก่ผู้ถือหุ้นเดิมของธนาคารในอัตราจัดสรร 4 หุ้นเดิม ต่อ 1 หุ้นสามัญเพิ่มทุนใหม่ เสนอขายในราคาหุ้นละ 12.60 บาท คาดว่าจะได้เงินเพิ่มทุนรอบนี้ประมาณ 3.5 หมื่นล้านบาท เพื่อนำไปรองรับการขยายสินเชื่อใหม่ เนื่องจากที่ผ่านมาปล่อยกู้ได้มาก